VSL Sklep I Cp 1487/2019
Datum: 2019-10-23T02:00:00.000+02:00
ecli: ECLI:SI:VSLJ:2019:I.CP.1487.2019
sodisce: Višje sodišče v Ljubljani
oddelek: Civilni oddelek
institut: zavrženje tožbe - razlog za zavrženje tožbe - smrt stranke pred vložitvijo tožbe - nepravilna uporaba materialnega zakona - novela ZPP-E - odpravljiva procesna pomanjkljivost - poziv sodišča
jedro: Po določilu prvega odstavka 81. člena ZPP, kadar sodišče ugotovi, da je stranka umrla ali prenehala obstajati pred vložitvijo tožbe, ali da tisti, ki nastopa kot stranka, ne more biti pravdna stranka, pa se da ta pomanjkljivost odpraviti, zahteva od tožeče stranke, naj v tožbi popravi, kar je treba, ali ukrene kaj drugega, da se postopek lahko nadaljuje z osebo, ki je lahko pravdna stranka.
zveza: ZPP člen 81, 81/1

## Jedro

Po določilu prvega odstavka 81. člena ZPP, kadar sodišče ugotovi, da je stranka umrla ali prenehala obstajati pred vložitvijo tožbe, ali da tisti, ki nastopa kot stranka, ne more biti pravdna stranka, pa se da ta pomanjkljivost odpraviti, zahteva od tožeče stranke, naj v tožbi popravi, kar je treba, ali ukrene kaj drugega, da se postopek lahko nadaljuje z osebo, ki je lahko pravdna stranka.

## Izrek

Pritožbi se ugodi, izpodbijani sklep se razveljavi in se zadeva vrne sodišču prve stopnje v nov postopek.

## Obrazložitev

1. Z izpodbijanim sklepom je sodišče prve stopnje zavrglo tožbo zoper prvo toženo stranko.

2. Zoper sklep se pritožuje tožeča stranka. Uveljavlja vse zakonske pritožbene razloge. Navaja, da je bila tožba vložena 18. 2. 2019, prvostopenjski sklep pa je bil izdan 23. 4. 2019, po uporabi spremenjenega Zakona o pravdnem postopku (ZPP-E). Sklicuje se na spremenjeni del prvega odstavka 81. člena ZPP. Iz izpodbijanega sklepa izhaja, da je prva tožena stranka umrla pred vložitvijo tožbe, procesne predpostavke sposobnosti biti stranka pa se ne da odpraviti. Sodišče je zato tožbo zavrglo na podlagi petega odstavka 81. člena ZPP. Pri tem ni upoštevalo novele ZPP-E, zmotna uporaba določbe prvega odstavka 81. člena ZPP pa je vplivala na pravilnost odločitve.

3. Pritožba je bila vročena drugi do šestnajsti toženi stranki, ki v odgovoru na pritožbo predlagajo njeno zavrnitev.

4. Pritožba je utemeljena.

5. Po določilu prvega odstavka 81. člena ZPP, kadar sodišče ugotovi, da je stranka umrla ali prenehala obstajati pred vložitvijo tožbe, ali da tisti, ki nastopa kot stranka, ne more biti pravdna stranka, pa se da ta pomanjkljivost odpraviti, zahteva od tožeče stranke, naj v tožbi popravi, kar je treba, ali ukrene kaj drugega, da se postopek lahko nadaljuje z osebo, ki je lahko pravdna stranka.

6. Tožeča stranka je vložila tožbo 18. 2. 2019. Ker je prvostopenjsko sodišče ugotovilo, da je prva tožena stranka umrla 20. 11. 2018, torej še pred vložitvijo tožbe, je s sklepom s 23. 4. 2019 tožbo zoper prvo toženo stranko zavrglo. Pri tem ni upoštevalo določila prvega odstavka 81. člena ZPP, ki se je z Zakonom o spremembah in dopolnitvah Zakona o pravdnem postopku (ZPP-E) spremenilo in terja od sodišča, da ugotovi, kadar stranka umre pred vložitvijo tožbe, če se da ta pomanjkljivost odpraviti, in zahteva od tožeče stranke, naj popravi tožbo ali ukrene kaj drugega, da se postopek lahko nadaljuje z osebo, ki je lahko pravdna stranka.

7. Iz obrazložitve prvostopenjskega sklepa izhaja, da sodišče prve stopnje ni upoštevalo novele spremenjenega prvega odstavka 81. člena ZPP, zmotna uporaba citiranega določila pa je vplivala na pravilnost odločitve. Prvostopenjsko sodišče je namreč brez presoje, ali se da ugotovljena pomanjkljivost odpraviti in brez poziva tožeči stranki, tožbo zavrglo. Tako postopanje pa ni v skladu s prvim odstavkom 81. člena ZPP, kar tožeča stranka pravilno očita v pritožbi. Navedbe iz odgovora na tožbo, da se te pomanjkljivosti ne da odpraviti, bo presojalo sodišče prve stopnje v novem postopku.

8. Pritožbeno sodišče je zato pritožbi ugodilo, izpodbijani sklep razveljavilo in zadevo vrača sodišču prve stopnje v nov postopek (3. točka 365. člena ZPP).